Հոդերի հաճախ հանդիպող ախտահարումներից են վնասվածքները: Ծնկան հոդում հաճախ լինում են մենիսկների և կապանների պատռվածքներ, աճառային շերտի վնասումներ և մկանային վնասվածքներ: Կարող ենք հանդիպել հոդաշապիկի զանազան ախտահարումների՝ սկսած արտափքումներից՝ հեղուկ պարունակությամբ կիստաների առաջացմամբ, վերջացրած՝ ուռուցքային որոշակի ախտահարումներով: Չնայած՝ կոտրվածքների դեպքում նախընտրելի է համակարգչային տոմոգրաֆիան, կան ոսկրային բազմաթիվ հիվանդություններ, որոնց դեպքում ՄՌՏ-ն անփոխարինելի է վաղ ախտորոշման համար: Դրանցից են, օրինակ՝ ասեպտիկ նեկրոզը, բորբոքային և որոշ ուռուցքային ախտահարումներ: Երբեմն անգամ մանր կոտրվածքների հայտնաբերման հարցում նույնպես ՄՌՏ-ն նախընտրելի է: